31993R0839
L 088/18
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 839/93 НА КОМИСИЯТА
от 7 април 1993 година
за изменение на Регламент (ЕИО) № 2252/92 относно определяне на подробни правила за прилагането на специална схема за малините, предназначени за преработка
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 1991/92 на Съвета от 13 юли 1992 г. относно установяването на специална схема за малините, предназначени за преработка (1), и по-специално член 8 от него,
като има предвид, че член 8 от Регламент (ЕИО) № 2252/92 на Комисията (2) определя подробни правила за представянето и одобрението на проектопрограми, разработени от организациите на производителите; като има предвид, че тези правила предвиждат изпълнението на програмата да започва само след одобряването на тази програма от компетентния национален орган; като има предвид, че изкореняването на растенията, последвано от тяхното разсаждане, може да се извършва само в определени периоди в годината, поради което това изискване може да доведе до значително забавяне в изпълнението на програмата; като има предвид, че следователно трябва да се предвиди, че изкореняване, последвано от разсаждане, може да започне преди одобряването на програмата, ако е разрешено от компетентния национален орган; като има предвид, че следва да се уточни, че такова разрешение се дава, без да се засяга одобряването на процедурите на програмата и контролът, предвидени в посочения член;
като има предвид, че мерките, предвидени в настоящия регламент, са в съответствие със становището на Управителния комитет за продуктите от преработени плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
Член 8, параграф 1, втора алинея от Регламент (ЕИО) № 2252/92 се заменя със следното:
„Изпълнението на програмата не може да започне, преди последната да е била одобрена от компетентния национален орган. Въпреки това изкореняването на растенията, последвано от разсаждане, може да започне преди предоставянето на одобрение, ако е разрешено от компетентния национален орган и без да се засяга прилагането на другите разпоредби на настоящия член.“
Член 2
Настоящият регламент влиза в сила от третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 април 1993 година.